עוזי טסה

עוזי טסה (נולד ב-18 ביולי 1951) הוא ספורטאי ספורט נכים ומהנדס תוכנה ישראלי.

בנעוריו החל להתאמן במרכז הספורט לנכים ברמת גן, השתתף בתחרויות ארציות ובינלאומיות.

באולימפיאדת הנכים תל אביב (1968) התחרה בשחייה ובאתלטיקה. בשחייה התחרה בשני משחים: במשחה ל-50 מטר בסגנון גב סיים את משחה הגמר בתוצאה של 43.3 שניות ודורג במקום הרביעי, ובמשחה ל-100 מטר בסגנון חופשי סיים במשחה המוקדמות בתוצאה של 1:31.5 דקות. באתלטיקה התחרה בארבעה תחומים: בהדיפת כדור ברזל דורג במקום השישי עם תוצאה של 6.95 מטר, בהטלת כידון דורג במקום החמישי עם תוצאה של 23.87 מטר, בזריקת אלה דורג במקום הרביעי עם תוצאה של 38.83 מטר ובמירוץ כיסאות גלגלים ל-60 מטר דורג במקום השביעי עם תוצאה של 14.8 שניות.

במשחקי סטוק מנדוויל לשנת 1969 זכה במקום הראשון בהטלת כידון וזריקת אלה ובמקום השלישי בזריקת דיסקוס.

באולימפיאדת הנכים היידלברג (1972) התחרה באתלטיקה, בשחייה ובסייף. בשחייה התחרה בשני משחים בדרגת נכות 6: במשחה ל-100 מטר בסגנון חופשי סיים בתוצאה של 1:28.93 דקות ולא העפיל למשחה הגמר, ובמשחה ל-100 מטר בסגנון גב סיים במשחה הגמר בתוצאה של 1:35.52 דקות ודורג במקום הרביעי. באתלטיקה התחרה בשני תחומים בדרגת נכות 5: בהטלת כידון דורג במקום החמישי עם תוצאה של 26.85 מטר ובזריקת דיסקוס דורג במקום ה-12 עם תוצאה של 22.94 מטר. בסייף התחרה בשני תחומים: בסייף חרב לא העפיל לגמר ובסייף רומח דורג במקום השישי.

היה שחקן כדורסל כיסאות גלגלים והשתתף במשחקי אליפות אירופה.

טסה למד מתמטיקה ומדעי המחשב באוניברסיטת תל אביב ובמכון ויצמן למדע. בשנת 1981 השלים עבודת דוקטורט בהנחיה של אביעזרי פרנקל.

עד שנת 1991 עבד בצה"ל ומאז הוא עובד בחברות תוכנה והייטק. מספר שנים עבד בחברות טקנומטיקס ודוקוסיין.

פיוטים ממסורת תימן בביצוע משותף שלו ושל אביו רצון טסה נכללים במיזם הזמנה לפיוט.

קישורים חיצוניים
 פירוט השתתפותו בתחרויות המשחקים הפאראלימפיים באתר הרשמי של IPC

הערות שוליים 

שחקני כדורסל נכים ישראלים
אתלטים נכים ישראלים
הודפי כדור ברזל ישראלים
זורקי דיסקוס ישראלים
מטילי כידון ישראלים
שחיינים נכים ישראלים
שחייני גב ישראלים
שחייני חופשי ישראלים
סייפים נכים ישראלים
ספורטאים פאראלימפיים ישראלים
ספורטאי איל"ן
אתלטים ישראלים באולימפיאדת הנכים תל אביב (1968)
שחיינים ישראלים באולימפיאדת הנכים תל אביב (1968)
שחיינים ישראלים באולימפיאדת הנכים היידלברג (1972)
סייפים ישראלים באולימפיאדת הנכים היידלברג (1972)
אתלטים ישראלים באולימפיאדת הנכים היידלברג (1972)
בוגרי תיכון עירוני ט' (תל אביב)
בוגרי אוניברסיטת תל אביב
בעלי תואר דוקטור ממכון ויצמן למדע
ישראלים שנולדו ב-1951